Diari Oficial de la Generalitat Valenciana


Sumari del DOGV 6218, del 03-03-2010 (2010/1920)

Aprovació de les bases específiques que han de regir les convocatòries dels processos de selecció de les places d'enginyer tècnic industrial incloses en l'oferta d'ocupació pública.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   6218

Data del DOGV
:   03-03-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/1920


Data del document
:   20-11-2009

Organisme emissor
:   Ajuntament de Tavernes de la Valldigna

Tipus de document
:   Anunci

Descriptors 

:   * Tavernes de la Valldigna
    * concurs administratiu

Aprovació de les bases específiques que han de regir les convocatòries dels processos de selecció de les places d'enginyer tècnic industrial incloses en l'oferta d'ocupació pública. [2010/1920]  
Mitjançant el present anunci, es posa en coneixement de tots els interessats, que per Decret de la Regidoria Delegació d'Administració General, Personal, Seguretat Ciutadana, Educació i Esports, de data 20 de novembre de 2009, s'han aprovat les bases que literalment es transcriuen a continuació:  
Primera. Objecte  
Les presents bases tenen per objecte desenvolupar les previsions fetes a les bases generals que han de regir les convocatòries de les proves selectives per a la selecció de les places incloses en les distintes ofertes d'ocupació pública de l'Ajuntament de Tavernes de la Valldigna.  
Principalment, aquestes bases específiques, tenen per objecte regir el procés de selecció de les places d'enginyer tècnic industrial incloses en l'oferta d'ocupació pública de l'Ajuntament, les quals es detallen a continuació:   
Denominació: enginyer tècnic industrial  
Naturalesa: funcionari  
Grup: Equiparat al grup B (art. 25 Llei 30/1984) o grup A2 (art. 76 Llei 7/2007 (EBEP)).  
Escala: administració especial.  
Subescala: tècnica  
Classe: mitjana  
Categoria: ---  
Nombre de vacants: una, més les vacants que es pogueren produir fins la finalització del procés selectiu.  
Torn: lliure.  
Procediment de selecció: concurs oposició.  
Segona. Legislació aplicable  
En tot allò no previst en les bases, es d'aplicació el que s'estableix a les bases generals que han de regir les convocatòries de les proves selectives per a la selecció de les places incloses en les distintes ofertes d'ocupació pública de l'Ajuntament de Tavernes de la Valldigna, així com el que estableixen les disposicions esmentades a les referides bases generals.  
Tercera. Requisits dels aspirants  
Els aspirants han de tenir els següents requisits:  
- Estar en possessió del títol d'enginyer tècnic industrial o equivalent, o haver complit les condicions per a obtindre'l en la data en què acabe el termini de presentació d'instàncies.  
En tot cas, l'equivalència haurà de ser aportada per l'aspirant mitjançant un certificat expedit a l'efecte per l'administració competent en cada cas.  
- Estar en possessió dels permisos que habiliten per a la conducció de vehicles de la classe B.  
- Tenir la nacionalitat espanyola, sense perjudici del que s'estableix a l'article 57 de la Llei 7/2007, de 12 d'abril, per la qual s'aprova l'Estatut Bàsic de l'Empletat Públic.  
En el termini de presentació de documents, l'aspirant estranger caldrà que aporte específicament:  
- Els títols homologats.  
- Fotocòpia compulsada del passaport en vigor.  
- Fotocòpia compulsada, si fa el cas, del permís de treball en vigor.  
- Tenir complits els 16 anys d'edat.   
- No patir malaltia, ni estar afectat per limitació física o psíquica incompatible amb l'exercici de les funcions pròpies de les places convocades, o que les impossibilite.  
- No haver estat separat, mitjançant expedient disciplinari, del servei de cap administració pública, ni estar inhabilitat per a l'exercici de les funcions públiques.  
Quarta. Pagament dels drets d'examen  
Qui vulga participar en les corresponents proves d'accés, haurà de sol·licitar-ho mitjançant la instància corresponent, a la qual adjuntarà el justificant acreditatiu d'haver efectuat el pagament dels drets d'examen, tot això de conformitat amb l'ordenança fiscal reguladora de la taxa per a la realització de proves selectives d'accés a la funció pública.  
Cinquena. Proves selectives  
El procés selectiu constarà de dues fases: oposició i concurs.   
A) Oposició.  
La fase d'oposició serà prèvia a la valoració de la fase de concurs.  
Els exercicis de la fase d'oposició son els següents:  
Primer exercici: (teòric). De caràcter obligatori i eliminatori.   
Consistirà en la realització d'una prova de coneixements referida als continguts del programa temari de les presents bases, a través d'un qüestionari de 65 preguntes. Del programa de temes comuns sols es formularan, com a màxim, una quinta part de les preguntes d'aquest exercici (màxim 13 preguntes).   
El temps de duració de l'exercici serà determinat pel tribunal immediatament abans de començar l'exercici segons la dificultat de la prova plantejada.  
Les respostes incorrectes penalitzaran a raó del valor de 3 respostes incorrectes descomptaran el valor d'una resposta correcta o la proporció que corresponga.  
La qualificació d'aquest exercici serà de 0 a 10 punts, i caldrà obtenir-ne un mínim de 5 per superar-lo.  
Segon exercici: (pràctic). De caràcter obligatori i eliminatori.  
Consistirà en resoldre per escrit o mitjançant treballs pràctics, un o varis supòsits que plantejarà el tribunal immediatament abans del començament de l'exercici, relatius a les tasques pròpies de la plaça que es convoca.  
En el cas de resoldre per escrit algun dels supòsits, s'utilitzarà el ordinador i els programes d'ofimàtica que siguen necessaris. En eixe cas, no es valorarà cap exercici si no està resolt en suport informàtic.  
Si així ho estima lliurement el tribunal qualificador a la vista de les característiques de l'exercici proposat, els aspirants podran servir-se en aquesta prova dels textos legals, comentaris doctrinals o llibres de consulta o altres publicacions que puguen utilitzar normalment en l'exercici del seu treball.   
Aquest exercici serà avaluat entre 0 i 20 punts, i seran eliminats els aspirants que no obtinguen una puntuació mínima de 10 punts.  
Tercer exercici. (valencià) De caràcter obligatori i no eliminatori.  
Consistirà en la valoració pel tribunal dels coneixements de valencià dels aspirants, relacionats amb les funcions pròpies de la plaça convocada.  
La duració serà establida pel tribunal en vista de la dificultat de l'exercici proposat; la dificultat s'adequarà a la categoria i nivell del perfil lingüístic de la plaça que es convoca.  
Aquest exercici es qualificarà de 0 a 10 punts.  
Els exercicis escrits de redacció es valoraran mitjançant els següents criteris:  
Valoració gramatical (crèdit de punts: 3,75)   
Descomptaran 0,125 punts: errors en accents, dièresis, apostrofacions, contraccions, majúscules, errors de puntuació greus (que afecten la comprensió) o repetitius, etc.  
DESCOMPTARAN 0,165 punts: Faltes d'ortografia (excepte les valorades en l'apartat anterior), de morfosintaxi i de lèxic.  
- Com que hi ha limitació de text, la repetició d'un error comptarà tantes voltes com s'haja produït.  
Adequació (crèdit de punts: 1,25)  
- Es valorarà que la redacció s'ajuste al que es demana.  
- Es valoraran els recursos lingüístics emprats.  
- Si en la primera part es perden tots els crèdits, la segona no es valorarà.  
- Es penalitzarà superar el màxim de paraules escrites. Es descomptaran 0,01 punts per cada paraula que supere el màxim establert.  
B) Concurs  
Els mèrits que es valoren en la fase de concurs són els següents:   
a) Antiguitat/experiència: s'entén per aquesta la prestació de serveis professionals com a funcionari o contractat laboral, en places de la mateixa categoria de la plaça convocada.  
b) Titulacions superiors: es valorarà estar en possessió del títol que es detallen seguidament.  
c) Coneixements de valencià: únicament seran avaluables els certificats expedits per la Junta Qualificadora de Coneixements de Valencià.  
d) Altres mèrits: Es valorarà de forma separada aquest apartat atenent als següents criteris:  
1. Per una banda es valorarà estar en possessió dels títols de superació de cursos de l'escola oficial d'idiomes que s'assenyalen. Igualment es valorarà estar en possessió dels carnets d'instal·lador detallats. Aquests mèrits es poden acumular fins a un màxim de 0,50 punts.  
2. Per altra banda es valorarà sempre de forma independent la prestació efectiva del voluntariat de protecció civil fins a un màxim de 0,50 punts.  
La suma dels apartats anteriors no podrà excedir de la puntuació màxima determinada per a la totalitat d'aquest apartat d'altres mèrits (1 punt)  
e) Cursos: es valorarà l'assistència i/o aprofitament a cursos amb certificat acreditatiu exprés, sempre que tinguen una relació estreta amb les activitats, coneixements i/o experiència pròpies de la plaça convocada, i estiga reflectida de manera expressa la seua duració en hores lectives.   
  
Acreditacions: Per a la valoració dels mèrits referits hauran d'acreditar-se en la forma que a continuació es detalla:   
a) Antiguitat/experiència: Mitjançant certificat expedit per l'òrgan competent de l'administració on s'hagen prestat els serveis, que es detallarà per mesos complets de serveis prestats.  
b) Titulacions superiors: Mitjançant l'original o còpia degudament compulsada del títol expedit per la universitat competent.   
c) Coneixements de valencià: Mitjançant l'original o còpia degudament compulsada del títol expedit per la Junta Qualificadora de Coneixements de Valencià o, si fa el cas, original o còpia compulsada del títol equivalent, sempre que per part de l'aspirant s'acredite l'equivalència per organisme competent.  
d) Altres mèrits:  
- Cursos de l'escola oficial d'idiomes:   
Mitjançant la fotocòpia compulsada del títol corresponent expedit pel centre oficial d'idiomes.  
- Carnet d'instal·lador:   
Mitjançant la fotocòpia compulsada del títol corresponent expedit per centre homologat pel Ministeri i/o Conselleria d'Indústria.  
- Anys de voluntariat de protecció civil.  
Mitjançant certificat de mèrits on s'acrediten les labors prestades i el seu historial en l'agrupació local, expedit per l'alcalde president, o regidor delegat en matèria de protecció civil.  
e) Cursos: La realització de cursos s'acreditarà a través de certificats o diplomes, i es valorarà únicament si van ser organitzats o convocats per universitats, instituts o escoles oficials de formació de funcionaris, i altres entitats o centres docents públics o privats dels prevists en la Llei Orgànica 8/1985, de 13 de juliol, reguladora del Dret a l'Educació, quan hagen sigut homologats pels instituts o escoles oficials de formació de funcionaris o per la universitat. No es podran valorar ni es tindran en compte aquells cursos en què no s'expresse la duració en hores lectives.  
Sisena. Programa de temes  
Matèries comunes  
Tema 1. La Constitució espanyola de 1978. Característiques. Estructura. Drets i deures fonamentals dels espanyols. La reforma constitucional. El Defensor del Poble.  
Tema 2. La Corona. Les Corts generals.  
Tema 3. El govern i l'administració.  
Tema 4. L'organització territorial de l'Estat en la Constitució espanyola: les comunitats autònomes. L'administració local.  
Tema 5. La Comunitat Valenciana. El seu estatut d'autonomia. Estructura. Institucions d'autogovern. L'administració local en l'estatut. Procediment de reforma.  
Tema 6. Sotmetiment de l'administració a la llei i al dret. Fonts del dret: especial referència a la llei i als reglaments. La potestat reglamentària en l'esfera local; ordenances, reglaments i bans.  
Tema 7. L'acte administratiu: classes i elements. Eficàcia (executivitat i executorietat), validesa (nul·litat, anul·labilitat, irregularitat). Revisió dels actes administratius. El procediment administratiu. Fases. Iniciació. Instrucció. Terminació.  
Tema 8. Principis generals de la contractació administrativa local. Règim jurídic dels béns de domini públic i dels béns patrimonials. Serveis públics locals: formes de gestió.  
Tema 9. Règim local espanyol. Principis constitucionals. La província en el règim local. Organització provincial. Competències.  
Tema 10. El municipi. El terme municipal. La població. L'empadronament. Organització municipal. Competències.  
Tema 11. Personal al servei de les entitats locals. Organització. Drets, deures i incompatibilitats. Règim disciplinari.  
Tema 12. Hisendes locals. Classificació d'ingressos.  
Matèries específiques  
Tema 13. Procediment per a la posada en funcionament d'indústries i instal·lacions industrials. Normativa vigent.  
Tema 14. Nomenclàtor d'Activitats Molestes, Insalubres, Nocives i Perilloses. Contingut mínim de projectes industrials i instal·lacions industrials.  
Tema 15. Disciplina d'activitats. Infraccions i sancions. Responsabilitats. Procediments i competències.  
Tema 16. Espectacles, establiments públics i activitats recreatives (I). Normativa vigent. Catàleg.  
Tema 17. Espectacles, establiments públics i activitats recreatives (II). Autoritzacions administratives. Competències autonòmiques i dels ajuntaments. Procediment per a la concessió de llicències.  
Tema 18. Espectacles, establiments públics i activitats recreatives (III). Horaris. Funcions de vigilància i control. Infraccions i sancions.  
Tema 19. Espectacles i activitats recreatives en instal·lacions eventuals, portàtils o desmuntables. Normativa reguladora, procediments i memòries tècniques que acompanyen a les sol·licituds.  
Tema 20. Enllumenat públic. Instal·lacions i normativa reguladora. El projecte d'instal·lació d'enllumenat públic, parts, aprovació i execució. Tramitació i autorització per a la posada en servei de la instal·lació.  
Tema 21. Enllumenat públic. Dades bàsiques i condicionaments generals. Il·luminació de vies, fonts de llum, sistemes de sustentació i detalls constructius, optimització energètica de les xarxes i disposició dels punts de llum.  
Tema 22. Distribució d'energia elèctrica: disseny, traçat i tipologia de la xarxa de subministrament. Elements integrants i detalls constructius.  
Tema 23. Tarifes elèctriques. Tipus compensació de l'energia reactiva.  
Tema 24. Instal·lacions elèctriques en baixa tensió en locals de pública concurrència.  
Tema 25. Instal·lacions d'enllaç (instal·lacions elèctriques en baixa tensió).  
Tema 26. Tramitació d'una cessió de domini d'instal·lacions de centres i línies a l'empresa elèctrica.  
Tema 27. Llei d'Aigües i normativa reguladora del domini públic hidràulic.  
Tema 28. Xarxes de distribució d'aigua. Explotació, gestió i tarificació del servei d'aigües potables.  
Tema 29. Xarxa de clavegueram del municipi. Ordenança municipal de sanejament.  
Tema 30. Clavegueram i evacuació d'aigües residuals i pluvials. Sistemes de tractament d'aigües residuals.  
Tema 31. Piscines d'ús col·lectiu. Normativa vigent. Tramitació de les llicències. Infraccions i sancions. Reglamentació tecnicosanitària.  
Tema 32. Instal·lacions de calefacció i aigua calenta sanitària. Normativa, reglaments i instruccions tècniques. Procediment de legalització d'instal·lacions.  
Tema 33. Codi tècnic de l'edificació. Disposicions generals, àmbit d'aplicació i contingut. Documents reconeguts. Condicions tècniques i administratives.  
Tema 34. Codi tècnic de l'edificació. Exigències bàsiques. Condicions de protecció contra incendis dels edificis.  
Tema 35. La Llei Urbanística Valenciana. Actes subjectes a llicència. Terminis i caducitat.  
Tema 36. La Llei Urbanística Valenciana. Protecció de la legalitat urbanística.  
Tema 37. Manipulació i ús d'artificis en la realització d'espectacles públics de focs artificials. Normativa, procediment d'obtenció de permisos.  
Tema 38. Normativa reguladora de les mesures de prevenció i control de la legionel·losi a la Comunitat Valenciana.  
Tema 39. Normativa sobre eliminació de barreres arquitectòniques a la Comunitat Valenciana.  
Tema 40. Telecomunicacions per cable. Elements de les infraestructures i marc normatiu.  
Tema 41. Telecomunicacions en l'àmbit ràdio elèctric. Telefonia mòbil: marc normatiu de protecció i autorització d'instal·lacions.  
Tema 42. Ordenança municipal sobre antenes de telefonia, ràdio i televisió.  
Tema 43. Les energies alternatives i els usos públics. Energia solar.  
Tema 44. Legislació autonòmica i estatal sobre protecció contra la contaminació acústica.  
Tema 45. Ordenança municipal reguladora de la contaminació acústica.  
Tema 46. Acústica aplicada a l'activitat municipal, nivells sonors, propagació del soroll, instruments i tècniques de mesurament.  
Tema 47. Conceptes bàsics del so. Naturals del so. La pressió sonora i el decibel. Propietats físiques del so. Directivitat d'una font sonora. Mesura de pressió, intensitat i potència. Reflexió, absorció i difracció. Camps sonors. Suma i resta de fonts sonores. Mesurament i instruments de mesura acústica.  
Tema 48. Mesures correctores enfront de molèsties per sorolls. Insonorització i aïllament.  
Tema 49. Contaminació atmosfèrica. Fonts de contaminació. Normativa de protecció i control i mesures correctores.  
Tema 50. Residus sòlids urbans. Normativa vigent. Classificació dels residus. Organització i competència. Productors, posseïdors i gestors dels residus. Arreplega i tractament.  
Tema 51. Ordenança municipal de neteja de la via pública i residus. Ordenança reguladora de l'ús de l'ecoparc.  
Tema 52. Residus perillosos. Normativa aplicable. Tipus de tractament.  
Tema 53. Legislació urbanística de la Comunitat Valenciana. Classificació i qualificació del sòl. Instruments i disposicions de l'ordenació urbanística.  
Tema 54. Règim del sòl no urbanitzable. Categories. Drets i deures dels propietaris. Execució d'obres públiques. Autoritzacions prèvies. Declaració d'interés comunitari.  
Tema 55. Projectes d'urbanització. Contingut mínim. Execució i recepció d'obres.  
Tema 56. Els projectes d'obres municipals. Elaboració. Contingut. Normes de presentació dels projectes. El contracte d'obres. Actuacions preparatòries. Formes d'adjudicació. La subhasta. Els plecs de condicions administratives generals. Els plecs de prescripcions tècniques particulars.  
Tema 57. La prevenció de riscos laborals (I): legislació i normativa aplicable. La Llei de Prevenció de Riscos Laborals, el Reglament dels Serveis de Prevenció, disposicions mínimes de seguretat i salut. Organització i aplicació de la prevenció en l'administració local. Conceptes bàsics i disciplines que la integren. Sistemes de prevenció.  
Tema 58. La prevenció de riscos laborals (II): drets i obligacions. Responsabilitats i sancions. Consulta i participació dels treballadors.  
Tema 59. La gestió dels serveis públics municipals. Modalitats de contractació. Actuacions preparatòries. Execució, modificació i extinció dels contractes de gestió dels serveis públics. La gestió dels serveis públics municipals per mitjà de concessió.  
Tema 60. L'organització municipal de l'Ajuntament de Tavernes de la Valldigna. L'organigrama dels seus òrgans unipersonals i col·legiats. El Reglament Orgànic Municipal. El Reglament d'Actuació Preferencial del Valencià en l'Ajuntament de Tavernes de la Valldigna. Protecció de Dades de Caràcter Personal: disposicions generals, principis de la protecció de dades, drets de les persones, fitxers de titularitat pública.  
Tavernes de la Valldigna, 20 de novembre de 2009.- El cap de l'Activitat 04 de Recursos Humans i Gestió de Personal: Valentín Vercher Manclús.